Basiese Microsoft Excell-kursus (eendagkursus) – S-Leer
Basiese Microsoft Excell-kursus (eendagkursus)
Hierdie kursus is ontwerp om u te help om Microsoft Excel op produktiewe wyse te gebruik en om u vertroud te maak met die basiese eienskappe van Ms Excel. Dit sluit in om belangrike sleutelbordkortpaaie, muiskortpaaie en Excel-aanpassings te ken en hoe om ‘n aantreklike, leesbare werkboek te skep. Met behulp van formules kan jy totale bereken, opsommings maak, vrae beantwoord en insigte verkry.
Basiese Microsoft Excel-kursus (eendagkursus)
Ná suksesvolle voltooiing van hierdie kursus behoort kursusgangers in staat te wees om:
ŉ Sigblad vir algemene kantoorgebruik te skep en te ontwerp;
Die basiese meganika en navigasie van ŉ Excel-sigblad met gemak te kan doen;
ŉ MS Excel-werkblad professioneel te laat vertoon deur gebruik te maak van formateringstegnieke en aanbiedingstyle;
Datastelle te sorteer en filters te gebruik om inligting te onttrek;
Basiese formules en funksies te gebruik om berekeninge te doen; en
Grafieke in MS Excel te skep, redigeer en formateer en dit te druk.
Tydens die kursus sal klem op die volgende gelê word:
Die Excel-venster (Window): Die kursus sal ŉ deeglike oorsig van die Excel “Window,” wat grootte en uitleg betref,bied. Kolomme, rye en selle sal uitgewys en bespreek word. Kursusgangers sal sigbladnavigering met muis- en sleutelbordtegnieke doen. Die doel en toepassing van ŉ werkboek met meervoudige werkblaaie (sheets) sal verduidelik word.
Die “Ribbon”: Die kursus sal ŉ deeglike oorsig gee van die verskillende opdragbalkies (Tabs + Commands) boaan die skerm. Groeperings van verskillende funksies sal bespreek en gedemonstreer word. Kursusgangers sal met behulp van oefeninge kan toon dat hulle die algemeenste toepassings kan vind en gebruik.
Werkblaaie: Die doel van ŉ werkboek met meervoudige werkblaaie (sheets) sal verduidelik word. Funksies soos herbenaming, invoeging, die skuif, duplisering en kleurkodering van werkblaaie sal gedemonstreer en prakties toegepas word.
Kolomme en rye: Die vergroting of verkleining, byvoeging en uitwissing van kolomme en rye sal gedemonstreer en prakties toegepas word.
Die byvoeging en redigering van inligting: Deur praktiese toepassing sal data ingevoer en geredigeer word. “Tipe” data sal bespreek en gespesifiseer word.
Die duplisering en skuif van inligting: Die kopiëring en skuif van inligting en “Autofill”-funksies sal prakties toegepas word.
Selektering: Die selektering van ŉ enkele sel of ŉ groep van selle sal prakties toegepas word. Die selektering van kolomme en rye sal spesiale aandag kry. Verskillende selekteringstegnieke sal toegepas word.
Muisaanwysers (pointers): Selekteer, skuif/kopieer, kolomme en rye en “Autofill” muis aanwysers sal bespreek en praktiese toegepas word.
Formatering van inligting: Algemene formatering, rame en agtergrondkleur sal prakties toegepas word. Die spesifisering van datatipe asook “merging” van selle sal ook gedek word.
Die analisering van data: Hoe om inligting te sorteer en te filtreer sal gedemonstreer en prakties toegepas word.
Basiese formules: Basiese berekeninge deur middel van ingeboude formules sal toegepas word. Formules wat self gekonstrueer word, sal ook aandag geniet.
Notas (Comments): Die byvoeging, vertoon, redigeer en uitwis van notas (comments) sal prakties toegepas word.
Bladsy-uitleg: Verskillende “Views”, “Headers en Footers”, “Page breaks” en “Orientation” sal deeglik bespreek en toegepas word.
Druk (Print): Normale opsies om ŉ Excel-dokument te druk, asook verskeie ander opsies sal bespreek en toegepas word.
Grafieke: Verskeie grafieke sal ontwerp en geredigeer word.
Bewaring (Save): Die opsies om op rekenaar en die internet te “save” sal behandel word. Ander moontlikhede om dokumente te bewaar, sal ook bespreek word.
Sleutelbordkortpaaie: Sekere nuttige sleutelbordkortpaaie sal uitgelig word.
Die seminaar is bedoel vir enige persoon, jonk of oud, wat meer rekenaarvaardig wil raak om hom- of haarself met die regte kennis, vaardighede en gesindheid toe te rus om ŉ rekenaar effektief te gebruik, of dit in ŉ tipiese kantooropset is of vir persoonlike gebruik.
BIOGRAFIE VAN AANBIEDER:
Braam Coertzen is ŉ gekwalifiseerde opleier met meer as 18 jaar ondervinding in rekenaaropleiding by sy eie onderneming. Hy was ook ŉ hoofinstrukteur by die telekommunikasie-opleidingsvleuel van die SA Lugmag.
Hy het formele opleiding ondergaan in Opvoedkundige Tegnologie asook Gevorderde Opvoedkundige Tegnologie aan KOLOT, ŉ opleidingsinstelling van die SANW. Braam het gespesialiseer in leerprobleme en in wetenskaplik-gefundeerde oordragstegnieke.